《寄题谭氏需亭》
宋代·沈辽

谭子作需亭，佳客同宴乐。宴乐乃馀事，文华相博约。

散帙列经史，所游尽通博。挥毫断新义，诸生困穿凿。

中厨具烹饪，高怀肆杯杓。遥想大论时，纷纷麈毛落。

春风豁幽郁，秋日延林薄。人生乐名教，安在甘寂寞。

相期一穷达，岂止为脾臄。穷达乃在天，得时即鸣跃。

在昔郑司农，处身固穷索。飨客颇丰侈，水陆荐金错。

其后李北海，高材冠台阁。摛文示时彦，万金资一酌。

遗风不在是，斯名岂苟作。泥沙何足道，正当为善谑。

子云老嗜酒，行当蹑芒屩。为君说难字，犹能中一喙。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。